ذوالفقار احمد

ذوالفقار احمدانگریزی:Zulfiqar Ahmed (پیدائش: 22 نومبر 1926ء لاہور، پنجاب) | (وفات: 3 اگتوبر 2008ء کمبائنڈ ملٹری ہسپتال، لاہور) کو یہ منفرد اعزاز حاصل ہے کہ وہ 53-1952ء میں بھارت کے خلاف لکھنؤ میں اولین ٹیسٹ کامیابی حاصل کرنے والی پاکستانی ٹیم میں شامل تھےاور 1954ء میں اوول کی تاریخی کامیابی حاصل کرنے والی پاکستانی ٹیم کا بھی حصہ تھے ذوالفقار احمد سابق کپتان عبد الحفیظ کاردار کے برادر نسبتی تھے۔ ذوالفقار احمد کا ٹیسٹ کریئر بہت مختصر رہا۔ انہوں نے چار سال کے دوران 9 ٹیسٹ میچوں میں پاکستان کی نمائندگی کی جن میں 18.30 کی اوسط سے ان کی حاصل کردہ وکٹوں کی تعداد 20 رہی۔ فرسٹ کلاس کرکٹ میں ان کی حاصل کردہ وکٹوں کی تعداد 162 ہے۔

عمدہ کارکردگی
ذو الفقار احمد کی سب سے عمدہ کارکردگی 56-1955ء میں نیوزی لینڈ کے خلاف کراچی ٹیسٹ میں رہی جب انہوں نے پہلی اننگز میں37 رنز دے کر5 اور دوسری اننگز میں 42 رنز کے عوض 6 وکٹیں حاصل کیں اور پاکستانی ٹیم کی ایک اننگز اور ایک رن کی جیت میں اہم کردار ادا کیا۔ 1952-53ء میں بھارت کے خلاف مدراس ٹیسٹ میں ذوالفقار احمد نے امیر الہی کے ساتھ آخری وکٹ کے لیے 104 رنز کا اضافہ کیا تھا جس میں ان کا حصہ کریئر بیسٹ ناقابل شکست 63 رنز کا تھا۔

آخری ٹیسٹ
انہوں نے اپنا آخری ٹیسٹ 1956ء میں آسٹریلیا کے خلاف کراچی میں کھیلا تھا۔ وہ جارحانہ انداز میں بیٹنگ کرنے کے لیے مشہور تھے۔ 1957-58ء میں دورہ ویسٹ انڈیز کے لیے وہ پاکستانی کرکٹ ٹیم میں جگہ نہ بناسکے تھے تاہم وہ اس دورے میں بطور صحافی ٹیم کے ساتھ تھے۔

اعداد و شمار 
ذوالفقار احمد نے 9 ٹیسٹوں کی 10 اننگز میں 4 مرتبہ ناٹ آئوٹ رہ کر ناقابل شکست 63 سب سے زیادہ رنزوں کی مدد سے 200 رنز سکور کئے۔ ایک نصف سنچری کی مدد سے بننے والے ان رنزوں کی اوسط 33.33 تھی جبکہ 61 فرسٹ کلاس میچوں کی 71 اننگز میں 20 دفعہ ناٹ آئوٹ رہ کر 975 رنز بنائے جس میں 73 ان کا سب سے زیادہ سکور اور 19.11 ان کی فی اننگ اوسط تھی۔ فرسٹ کلاس میچوں میں انہوں نے 4 نصف سنچریاں بھی سکور کی تھیں۔ اسی طرح ٹیسٹ کرکٹ میں ذوالفقار احمد نے 366 رنز دے کر 20 وکٹیں نکال لی تھیں۔ 42/6 ان کی کسی ایک اننگ میں سب سے بہترین بائولنگ تھی جبکہ 79/11 بولنگ میں ان کی طرف سے کسی ایک میچ کی بہترین کارکردگی سامنے آئی جبکہ انہیں فی وکٹ 18.30 کی اوسط حاصل ہوئی تھی تاہم فرسٹ کلاس کرکٹ میں 3559 کے عوض وہ 162 وکٹوں کے مالک تھے۔ 69/7 کی کارکردگی ان کی کسی ایک اننگ میں سب سے اچھی بولنگ پرفارمنس تھی۔ انہیں 21.96 کی اوسط سے وکٹیں حاصل ہوئیں۔ انہوں نے 12 دفعہ کسی ایک اننگ میں 5 یا اس سے زائد وکٹیں حاصل کیں جبکہ 3 دفعہ وہ ایک اننگ میں 10 وکٹوں تک رسائی کے حامل رہے

اعزازات و وفات
ذو الفقار احمد زندہ دل شخصیت کے مالک تھے ان کے برجستہ جملے اور جگتیں محفلوں کی جان ہوتی تھیں۔ سابق صدر پرویز مشرف نے پاکستان کے اولین ٹیسٹ کرکٹ کھلاڑیوں کو گولڈ میڈل دیے تھے جن میں ذو الفقار احمد بھی شامل تھے۔ان کا انتقال 3 اکتوبر 2008ء میں 81 برس اور 316 دن کی عمر میں ہوا۔

مزید دیکھیے 
 کرکٹ
 ٹیسٹ کرکٹ
 پاکستان قومی کرکٹ ٹیم
 پاکستان کے ٹیسٹ کرکٹ کھلاڑی

حوالہ جات

1926ء کی پیدائشیں
2008ء کی وفیات
اسلامیہ کالج لاہور کے فضلا
بہاولپور کے کرکٹ کھلاڑی
پاکستان انٹرنیشنل ایئر لائنز کے کرکٹ کھلاڑی
پاکستان کے کرکٹ کھلاڑی
پاکستان کے ٹیسٹ کرکٹ کھلاڑی
پنجاب (پاکستان) کے کرکٹ کھلاڑی
جامعہ پنجاب (پاکستان) کے کرکٹ کھلاڑی
شمالی زون (پاکستان) کے کرکٹ کھلاڑی
نارتھ زون کے کرکٹ کھلاڑی